Danskir dagar hjá Dagsbrún(JGH)

xml:namespace prefix = o ns = "urn:schemas-microsoft-com:office:office" /?

Það eru Danskir dagar hjá Dagsbrún núna. Fyrirtækið er á allra vörum í Danmörku og danska pressan hamast við að flytja neikvæðar fréttir af getu eða getuleysi Dagsbrúnar til að gefa út fríblaðið Nyhedsavisen sem brátt mun sjá dagsins ljós. Og það fór um Danina þegar þeir heyrðu af fjársjóðnum sem á að gefa Nyhedsavisen út. En krókur kemur á móti bragði; Nyhedsavisen hyggst kæra keppinautana tvo fyrir samráð og svindl. Ekki skortir fréttirnar.

Fríblaðastríðið mikla í Danmörku snýst um það að þrjár sterkar útgáfur ætla að gefa út þrjú fríblöð sem borin verða í hús – líkt og gert er með Fréttablaðið og Blaðið heima á Íslandi. Þessi þrjú „stóru“ fríblöð bætast við fríblöð sem hafa verið gefin út í Danmörku á undanförnum árum og dreift hefur verið í stræstisvögnum, lestarstöðvum, verslunum og öðrum þeim stöðum sem almenningur á auðvelt með að krækja sér í blað. Þessi blöð hafa gengið undir heitinu metró-blöð, en eitt þeirra heitir raunar Metro.

Það kómíska í þessu öllu saman er að þegar Fréttablaðið var stofnað fyrir nokkrum árum var það gert að fyrirmynd erlendra metró-blaða. Hugmyndin var flutt inn og til varð Fréttablaðið. Það fór kollhnís í fyrstu atrennu en eftir að Baugur eignaðist blaðið og úr varð „taka tvö“ hefur Fréttablaðið blómstrað. Fyrirtæki Baugs hafa að vísu verið dugleg við að auglýsa í Fréttablaðinu en auglýsendur koma hvaðanæva að og ná langt út fyrir raðir Baugs.

Eftir að hafa flutt metró-hugmyndina inn þá var ákveðið að flytja metró-hugmyndina út aftur til Danmerkur vegna þess að Fréttablaðið hafði gengið svo vel. Dagsbrún ákvað að gefa út fríblaðið Nyhedsavisen og við það brugðust Danir við með því að stofna í skyndi tvö fríblöð Dato og 24timer. Eigandi Dato er Det Berglingske Officin og 24timer er í eiguJP/Politikens Hus.

Eftir að Dato þjófstartaði og kom fyrst út af „stóru“ fríblöðunum hafa allar helstu fréttir danskra netmiðla snúist um fríblaðastríðið. Einhver prófessor sagði að Dato væri lélegt blað, fréttirnar væru stuttar og bætti engu við danska blaðamennsku.

Fram hefur komið að Dagsbrúnarmönnum þyki samkeppnin á danska blaðamarkaðnum hafi verið harðari en þeir bjuggust við. Þar eru þeir samkvæmir sjálfum sér því íBerlingske Tidende var haft eftir Gunnari Smára Egilssyni, forstjóra Dagsbrúnar, að Danmörk hefði einmitt orðið fyrir valinu til útgáfu fríblaðsins vegna þess að útgáfufélögin þar þættu ekki standa sterkum fótum og að þau hefðu ekki efni á að tapa miklu fé í dagblaðastríði – öfugt við Dagsbrún.

Það er hins vegar eins og Danaveldi hafi farið á annan endann seinni partinn á miðvikudag (16. ágúst) þegar fréttir bárust út til Danmerkur af hálfsárs-uppgjöri Dagsbrúnar, en uppgjörið sýndi tap upp á 1,5 milljarða króna. Gengi bréfa í Dagsbrún lækkuðu í kjölfarið um tæp 10% . Þá fyrst kættust Danir og danska pressan og vinsælustu fréttirnar hjá dönskum netmiðlum snerust enn og aftur um Dagsbrún og getuleysi félagsins í blaðastríðinu.

Ekki batnaði ástandið í Danaveldi þegar fréttir bárust um að Dagsbrún ætlaði að stofna sérstakan fjársjóð – sem ég skil sem sérstakt félag – um útgáfuna í Danmörku og að Dagsbrún ætlaði að eiga minnihluta í félaginu, en halda samt utan um fjársjóðinn. Með öðrum orðum; að Dagsbrún ætlaði að treysta á að aðrir fjárfestar legðu fé í púkkið. Búið er að tryggja 70% fjársjóðins. Auk þess hefur komið út yfirlýsing frá stjórnarformanni Dagsbrúnar um að Baugur muni tryggja útgáfu Nyhedsavisen.

Danskir dagar eru yfirleitt í Hólminum, Hagkaup og Nóatúni. Það hefur verið létt yfir þessum dögum og Danir sagðir fyndnastir allra – en einhver skeifa er komin á Danina áDönsku dögunum hjá Dagsbrún.

Jón G. Hauksson

[email protected]